Gedagte vir die dag: Wonders uit die WoordArgieffoto Lees: Hebreërs 4:12-13 Die woord van God is lewend en kragtig. Dit is skerper as enige swaard met twee snykante en dring deur selfs tot die skeiding van siel en gees en van gewrigte en murg. Dit beoordeel die bedoelings en gedagtes van die hart. (Hebreërs 4:12) Omdat ons so gejaagd lewe, gaan baie van die ongelooflike Bybelbeloftes en verhale sommer net by ons verby omdat ons nie genoeg tyd vir Bybelstudie maak nie. Maak dit hierdie maand jou prioriteit om soveel moontlik tyd saam met God deur te bring, sy Woord in diepte te bestudeer en die teksverse daaruit wat in besonder tot jou spreek, neer te skryf en te herbesin – en indien moontlik uit jou kop te leer. Gaan lees ook weer Kersverhale: Die profetiese voorspellings van die Kind wat gebore gaan word, die pragtige storie van die engel se besoek aan Maria, Josef se besluit om in die geheim van haar te skei en die engel se ingryping. Staan ook stil by Sagaria en Maria se lofliedere tot eer van God. Verwonder jou aan die altyd nuwe stories van die Seun van God wat in ’n stal gebore is, die herders en die engelboodskap asook die wyse manne wat die ster gevolg het – en kom opnuut onder die indruk van watter wonderlike boek jou Bybel is. Gaan dan sommer in die komende jaar voort om jou Bybel meer gereeld te lees en ’n joernaal te hou waarin jy elke dag aanteken wat God daardie dag vir jou uit sy Woord geleer het. Só sal jy eerstehands die wonder van jou Bybel ontdek. Hemelse Vader, ek loof U vir u woord, vir die verhale wat daarin vertel word en die inspirasie wat ek elke dag daaruit kan put. Ek onderneem om meer tyd te maak om die wonder van u woord te ontgin. Amen.